Orangtatua deng basudara tuang hati jantong!
Sander nih su tar mau par kaluar rumah lai. Pagi-pagi dia buka jandela la bataria antua Acim di sablah.
Sander: Abang eeee....matahari su mau nai nih, kaluar bajumur supaya penyaki lari
Acim: (dari baranda rumah) beta bae, kalu matahari nai, sadepa sa sampe, mar ose, bakurung dalang kamar parsis porcici
Sander: katong su musti jaga diri supaya tar bajangke
Acim: se kira beta ada woter poken o? Se tuh yang mangkali dapa sarampah tinggalang. Mari dudu sini jua, jang tarewas dari jandela, skang orang kira katong dua ada katagorang setang kaki aer
Sander: skarang katong su musti ambel stand jang talalu rapat apalai baku pegang tangang
Acim: hahahah...iyo ambel stand te, mar jang putus hidop basudara toh
Sander: beta taku bajangke ale
Acim: yakis par se
Sander: beta tar makang yakis. Kalu marsegu beta hap. Hahaha
Acim: ao kaluar la kamari jua
Sander: ah seng ah. Beta taku bajangke
Acim: Sander e, beta nih kalu su kanal Corona ka Corina tuh jua beta tar huele se lai. Beta tar cuma prop mulu mar beta labe bae ika tangang dua-dua nih biar se panggel beta manyao deng isarat sa, la kalu mau momou loko momou sa
Sander: hahaha....beta sangaja sa abang o. Sabar, beta ka situ
Tar brapa lama Sander kaluar la pi di Acim Teras. Sama biasa, Sander mau ciong Acim tangang
Sander: kas tangang ba urat tuh ka mari la beta mau ciong ka salim ka apa tuh o
Acim: jang lai nyong. Beta tau se hati deng se pegang ajarang orang tatua, mar daripada se bilang beta kasih bajangke Corina par se, loko tundu kapala somba sa jua
Sander: somba barang mau maso minta? Hahaha.... kalu abang mangarti macang bagitu kan bagus, tagal beta taku jang ada yang kira katong sombong ka tar suka sudara kalu tar bakupegang tangang ka ciong tangang lai
Acim: seng nyong e, katong basudara sampe tanah tutu mata, tagal itu musti jaga sudara lai toh. Orangtatua dar dolo jua ajar, kalu rasa mau konto, pi jao dolo baru konto, apalai par keadaang oras nih, kalu su rasa badang tar sadap, panas tinggi, babatu baringos tar brenti, loko tinggal dalang rumah sa. Itu ajarang tua dar dolo-dolo
Sander: ajarang itu jua akang pas par keadaang oras yang ada Corona nih abang
Acim: iyo, beta jua su baca di koran deng lia di tivi lai. Kalu beta iko, akang konci cuma rajing cuci tangang deng cuci muka te. La dar dolo orangtatua su ajar, mau makang deng abis makang cuci tangang, la rajing cuci muka tuh
Sander: batul, mar kalu poro su kroncong, kong antua Mina panggel par makang deng beta skot lai tar pake cuci tangang
Acim: se pung tabiat itu yang biking sadiki-sadiki se nai tampa la ta lo'ung dalang kaeng
Sander: ao itu dolo waktu har' ana
Acim: iyo te. Apapa yang dar' har' ana su salah, tabawa sampe rambu putih te Sander.
Sander: sapa bilang. Pas tarangka badang tuh katong su deng atorang
Acim: hahaha.... se nih tar kanal diri sandiri
Sander: mau bilang beta lupa diri?
Acim: se su bilang tuh. Macang se yang tar kalesang nih bukang, jang kata Corona, Corina kaki panjang tukang pardidu tuh game sa se iko
Sander: hahaha.... jang bagitu ah. Corina tuh beta pung kaka tuh
Acim: hahaha....iyo ka. Mar beta maksud tuh Corina yang tua....
Sander: sudah jua, parkara putar haluan bicara bagitu tar ada lawan
Acim: hahaha.... Mar Sander e, kalu beta timbang-timbang, Corona nih bukang kas inga katong supaya jaga diri deng keluarga babae. Kalu seng mau bakupegang tangang, tar apapa, yang penting jang putus sudara, lalu hidop iko atorang sa
Sander: macang katong dua nih ka?
Acim: iyo, se seng usah ciong beta tangang jua seng apapa. Beta tau se hati
Sander: itu macang
Acim: iyo. Jadi bagumana kalu se pi pulang jua
Sander: apa??? Tadi tarewas beta datang, skarang skrobi beta pulang
Acim: iyo, vor beta loko bae se pulang dolo ka'apa
Sander: oh kira beta bawa penyaki par abang kapa?
Acim: bukang nyong
Sander: lalu apa?
Acim: tunggu e, beta ambel stand sadiki dari se dolo
Acim langsung kas pindah kadera dari Sander
Acim: se tadi kaluar kamar tar cuci muka
Sander: hahaha....abis skang abang tinggal paksa beta datang ka sini
Acim: itu batul, mar se musti cuci muka dolo la sikat gigi, kalesang diri tuh dolo baru batamu
Sander: oh tagal itu jadi abang hela tangang dari beta pas beta mau ciong tangang sama biasa tadi toh?
Acim: se su tau tuh...
Hahahah....dong dua tatawa la Sander pulang par mandi. Sander dalang hati, laki-laki satu tuh, umur sa yang tua mar mata masih tarang par lia sagala hal.